Ǎ ndâ bod Ísraɛ̂l, vógólán ǹkɔ́bɔ̄ yā Ńtondôbə a kɔ́bɔ ai mínā: 2Ǹtondôbə a dzó nâ: Tə myǎyə́ge zěn məyɔŋ, tə myǎnyaŋaban ai məndə̌m yā yób, tɔ məyɔŋ mɔ́ mânyaŋaban ai mɔ́. 3Owé, mətǔm məyɔŋ, mə́ nə evwé evwé, mə́ nə zəzə elé yā bə́ ngábai âfan, ńdɔ ǹkom bivəgələ a ngáman dzɔ́ kom ai ndzoe á mɔ́, 4a mǎn dzɔ nyəbə ai sílíba ai mvɔ́d á nyɔ́l. Eyɔ̌ŋ tē bábomolo dzɔ́ sén ai hámaŋ nə́ é zā sə́gə́lán. 5Bí nə bikɔ wɔ̌ŋ yā bátə́le á zāŋ afúb ngɔ̄n, byákɔ̄bɔ̄ kig, bâyəan byá bəgə á yób, amú byáwulǔ kig. Tə myǎmbádā byá: byá sə́ kig dzǎm bɔ̌ mod é dzóm é nə́ ábé, tɔ édzí é nə́ ḿbəŋ. 6Mod ǎ vəgǎn kig ai wa, ǎ Ńtondôbə, o nə anén. Dzwé dóe á nə anén, á ngul dzié étē. 7Zá á nə̄ wa dzǎm bɔ̌ təge mbáda, ǎ ńkūkúmá məyɔŋ ? Nālá ńgɔ fɔ́ɔ́ wáyəan ai wa ! Amú á mim̀fəfə́g mísə̄ yā məyɔŋ, ai biwógē byábánn bísə, tɔ mod m̀bɔ́g ǎ vəgǎn kig ai wa. 8Bə́sə, təge ai səsalá, bə́ nə̄ tsíd, ai məkúd. Áyə́gé bə́dzə́dzāā bávə́, á nə hə zəzə ! 9Bivəgələ bí nə hə bibǎb bí sílíbǎ yā byásɔ́ á Tarsis, gôl yǎ Ofir; esíé ńkom bivəgələ, ǹlwî mvɔ́d, báman byá bɔ́dī bīyé bí purpur yǎ bí nə́ nyɔ́l mvǔd, ngə́ nyɔ́l ekɔŋ, bí nə́ hə esíé yā mɔ́ mə́ ńkom bivəgələ. 10Ǹtondôbə énye a nə́ bə́bə́lá Zambá, énye a nə́ é Zāmbá yǎ á və̌, ǹkúkúmá kōlé. A wógó fə olún, sí é ngátigidan, məyɔŋ mə́ sə́ kig dzǎm dzíbī ólūn wóé. 11Éyə myǎyi kɔ́bɔ ai bɔ́ nâ: "Bəzambá yā bá ndzí kig kom yób ai sí, bâyi mǎn dzāŋ á sí ai á yób á sī." 12A ngákom sí ai ngul dzié, a tə́lé dzɔ̄ ai fəg dzié, ńdɔ a ngákúlī yób ai fəg.